CELEX: 62012TN0091
Language: fi
Date: 2012-02-23 00:00:00
Title: Asia T-91/12: Kanne 23.2.2012 — Flying Holding ym. v. komissio

28.4.2012   
            
            
               FI
            
            
               Euroopan unionin virallinen lehti
            
            
               C 126/20
            
         Kanne 23.2.2012 — Flying Holding ym. v. komissio
   (Asia T-91/12)
   2012/C 126/40
   Oikeudenkäyntikieli: ranska
   
      Asianosaiset
   
   
      Kantajat: Flying Holding NV (Antwerpen-Wilrijk, Belgia), Flying Group Lux SA (Luxemburg, Luxemburg) ja Flying Service NV (Antwerpen-Deurne, Belgia) (edustajat: asianajajat C. Doutrelepont ja V. Chapoulaud)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan komission 15.12.2011 ja 17.1.2012 tekemät päätökset ja
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantajat vaativat kanteellaan niiden komission päätösten kumoamista, joilla hylättiin kantajien vaatimus saada osallistua rajoitettuun tarjouspyyntömenettelyyn, joka koskee matkustajien tilauslentojen ja tilauslentokonepalvelujen tarjoamista (1).
   Kanteensa tueksi kantajat vetoavat viiteen kanneperusteeseen.
   
               1)
            
            
               Ensimmäinen kanneperuste, joka perustuu perustelujen puuttumiseen tai niiden puutteellisuuteen siltä osin kuin komissio ei toisessa 17.1.2012 tekemässään päätöksessä tutkinut kantajien sille 15.12.2011 tehdyn päätöksen jälkeen esittämiä tietoja eikä antanut niihin vastausta.
            
         
               2)
            
            
               Toinen kanneperuste, joka perustuu puolustautumisoikeuksien loukkaamiseen siltä osin kuin komissio tukeutui tietoihin, jotka se oli saanut Luxemburgin viranomaisilta, ilman että ne oli toimitettu kantajille ennen 15.12.2011 päivätyn päätöksen tekemistä.
            
         
               3)
            
            
               Kolmas kanneperuste, joka perustuu hyvän hallinnon periaatteen loukkaamiseen, koska komissio otti ensimmäisessä päätöksessä huomioon asiakirjoja kuulematta kantajien näkemystä tästä ja koska se pysytti toisella päätöksellä ensimmäisen päätöksen ja jätti vastaamatta kantajien sillä välin sille esittämiin uusiin tietoihin.
            
         
               4)
            
            
               Neljäs kanneperuste, joka perustuu suhteellisuusperiaatteen loukkaamiseen siltä osin kuin komissio ei toteuttanut kantajille vähiten rajoittavinta toimenpidettä, kun se eväsi kantajien osallistumisen puitesopimusta koskevaan rajoitettuun tarjouspyyntömenettelyyn sillä perusteella, etteivät luxemburgilaisesta yhtiöstä Flying Group esitetyt tiedot olleet täsmällisiä, todenmukaisia eivätkä kattavia, vaikka merkitykselliset ja välittömästi tarjouspyynnön kohteeseen liittyvät tiedot toimitettiin kohtuullisessa ajassa.
            
         
               5)
            
            
               Viides kanneperuste, joka perustuu varainhoitoasetuksen (2) 89 artiklan ja varainhoitoasetuksen soveltamissääntöjen (3) 135 artiklan rikkomiseen siltä osin kuin Euroopan komissio edellytti kantajilta, että ne toimittavat komissiolle tietoja kantajien luxemburgilaisesta yhtiöstä ilman, että tämä välittömästi liittyy tarjouspyynnön kohteeseen, joka koskee ainoastaan Brysselistä lähtevää lentoliikennettä.
            
         
      (1)  EUVL 2011/S 192-312059.
   
      (2)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s. 1).
   
      (3)  Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23.12.2002 annettu komission asetus (EY, Euratom) N:o 2342/2002 (EYVL L 357, s. 1).